钦定古今图书集成/理学汇编/学行典/第082卷 > 性理大全 > 《四维论》唐·柳宗元
## 钦定古今图书集成/理学汇编/学行典/第082卷 > 性理大全 > 《四维论》唐·柳宗元

《管子》以礼、义、廉、耻为四维，吾疑非《管子》之言也。彼所
谓廉者，曰“不蔽恶也”；世人之命廉者，曰“不苟得也”；彼
所谓耻者，曰“不从枉也”；世人之命耻者，曰“羞为非也。”
然则是二者，果义欤？非欤？吾见其有二维，未见其所
以为四也。夫不蔽恶者，岂不以蔽恶为不义而去之
乎？夫不苟得者，岂不以苟得为不义而不为乎？虽不
“从，枉与羞，为非皆然。然则廉与耻，义之小节也，不得
与义抗而为维。圣人之所以立天下，曰仁曰义，仁主恩，义主断，恩者亲之，断者宜之，而理道毕矣。蹈之斯
为道，得之斯为德，履之斯为礼，诚之斯为信，皆由其
所之而异名。今管氏所以为维者，殆非圣人之所立
乎？”又曰：“一维绝则倾，二维绝则危，三维绝则覆，四维
绝则灭。”若义之绝，则廉与耻其果存乎？廉与耻存，则
义果绝乎？人既蔽恶矣，苟得从枉矣，为非而无羞矣，
则义果存乎？使管子庸人也，则为此言。管子而少知
理道，则四维者，非《管子》之言也。